Marcus Livius Drusus Claudianus

**Marcus Livius Drusus Claudianus** (født senest 92 f.Kr. var senator og pretor i Den romerske republikk. Hans fødenavn var *Appius Claudius Pulcher*. Han tilhørte patrisierfamilien Claudii Pulchri, men ble som barn adoptert inn i Livia-familien. Hans datter Livia Drusilla ble gift med Romas første keiser Augustus og han var direkte stamfar til de juliansk-claudiske keiserne Tiberius, Caligula, Claudius og Nero.

## Biografi
Fra Puchri-familien var Claudianus en direkte etterkommer etter den romerske konsul Appius Claudius Caecus gjennom dennes sønn Publius Claudius Pulcher. Hvem som var hans foreldre er omdiskutert blant forskere.

Historikeren Bartolomeo Borghesi mener at hans far var enten Appius Claudius Pulcher som var militærtribun i 87 f.Kr. eller Gaius Claudius Pulcher som var pretor i 73 f.Kr. Begge disse var sønn av Gaius Claudius Pulcher som var konsul i 130 f.Kr. Ronald Syme har foreslått at hans far var Appius Claudius Pulcher som var konsul i 79 f.Kr. eller Gaius Claudius Pulcher som var konsul i 92 f.Kr. Gaius-navnet kan indikere at Claudianus tilhørte Gaius-slekten.

Susan Treggiari har foreslått at hans mor kan ha vært en søster av tribunen Markus Livius Drusus den eldre og at dette forklarer adopsjonen inn i Drusus-familien, siden Drusus også hadde to andre nevøer, men likevel valgte å adoptere Claudianus. Men dette er omdiskutert, likeledes at hans nevø Gnaeus Caepio hadde en eldre halvbror. Fedre og adopterte sønner hadde ofte nær kontakt. og adopsjon av ens søsters barn var spesielt vanlig i Roma.

### Hans tidlige liv
Lite er kjent omkring omstendighetene rundt Marcus Livius Drusus' adopsjon av Claudianus. Han var uvanlig ung, kanskje bare et lite barn, da han ble adoptert mens de fleste adopterte i Roma var voksne. Dette har ført til spekulasjoner om at Claudianus' adoptivfar faktisk var Drusus' bror Mamercus Aemilius Lepidus Livianus (som selv var adoptert). I overensstemmelse endret han navnet sitt fra *Appius Claudius Pulcher* til *Marcus Livius Drusus Claudianus* for å hedre sin adoptivfar. Drusus kan på den tiden ha vært gift med *Servilia* som da ble hans adoptivmor. Etter dødsfallet til adoptivfarens søster Livia Drusa ble han sannsynligvis også oppdratt sammen med hennes barn Servilia Major, Gnaeus Servilius Caepio, Servilia Minor, Porcia og Cato (den yngre). Drusus ble drept i 91 f.Kr. og Claudianus arvet sannsynligvis hele hans formue.

### Karriere
Claudianus ble pretor i Roma i 50 f.Kr. I 45 f.Kr. hadde Marcus Tullius Cicero kjøpt en eiendom av Claudianus i Roma. Claudianus støttet den romerske republikken (i likhet med Cicero) og var blant motstanderne av diktaturet under Julius Cæsar. Cæsar ble myrdet av Marcus Junius Brutus og Gaius Cassius Longinus i 44 f.Kr.

I 42 f.Kr. arrangerte Claudianus bryllup mellom sin datter Livia Drusilla og sin slektning Tiberius Claudius Nero. De ble foreldre til den fremtidige keiser Tiberius (keiser fra 14 e.Kr. til 37 e.Kr.) og general Nero Claudius Drusus. Claudianus ble derfor også direkte stamfar til keiserne Caligula, Claudius og Nero. Svigersønnen Tiberius Claudius Nero var også selv pretor i 42 f.Kr.

### Hans død
Claudianus ble tilhenger av Brutus og Cassius og støttet dem i kampen mot Octavian (Augustus) og Marcus Antonius. Dette fikk fatale konsekvenser for ham og Livias familie. Han sloss sammen med dem i slaget ved Filippi i 42 f.Kr. Da Brutus og Cassius tapte slaget begikk de selvmord. Claudianus tok sitt eget liv i teltet for å unngå å bli tatt til fange av seierherrene.

## Familie
Claudianus giftet seg med en plebeierkvinne ved navn Alfidia. De hadde minst ett barn, datteren Livia Drusilla (59 f.Kr. - 29 f.Kr.). Navnet «Drusilla» kan indikere at hun hadde en eldre søster. Claudianus' relativt høye alder da dette ekteskapet ble inngått kan indikere at han hadde vært gift tidligere.

Det er også mulig at han hadde en biologisk sønn ved navn Gaius Livius Drusus som hadde to døtre ved nav Livia Pulchra og Livia Livilla. Denne sønnen kan ha blitt drept i kampene etter mordet på Cæsar eller under det andre triumvirat.

Han adopterte også Marcus Livius Drusus Libo. Dette var mest sannsynlig en «testamentarisk» adopsjon som ofte ble gjort av personer som ikke hadde mannlige arvinger som kunne føre navnet og eiendommene videre, noe som indikerer at hvis Claudianus hadde hatt en sønn så var han død før faren skrev sitt testamente.

## Referanser